Andris Kivičs

Karjera mūzikā

Kā mūziķis Andris Kivičs ir izdevis 7 CD albumus un 2 lejupielādes albumus, kuros viņš visām dziesmām ir mūzikas un teksta autors. Savā karjerā gan ar grupu Z-Scars, gan kā solo izpildītājs uzstājies Latvijā, Anglijā, Igaunijā, Vācijā, Īrijā, Islandē, Zviedrijā, Džersijas salā, Gērnsijas salā, Kanāriju salās, Afganistānā un citur.
Andra Kiviča grupas Z-Scars visi albumi ir bijuši nominēti Mūzikas ierakstu gada balvai, 2004. gadā ar dziesmu ”Tu tuvojies sev” izcīnīja uzvaru "Muzikālajā bankā". Vairāk kā desmit Andra Kiviča dziesmas ir bijušas ierindotas dažādu radiostaciju topu pirmajās vietās.
Sarakstījis dziesmu tekstus albumam krievu valodā "Prjamo v serdce", saņemot radio SWH+ balvu "Otkritije goda". Dziesmas “Kriči” un “Vse maji mečti” bijušas Radio SWH+ Nr. 1.
2011. gadā grupa Z-Scars izdeva labāko dziesmu izlasi ar 16 populārākajām dziesmām un dodas vislatvijas 10 gadu jubilejas klubu tūrē. 2016. gadā grupa Z-Scars izdod savu albumu “Restarts” un dodas vislatvijas 15 gadu jubilejas tūrē. Pazīstamākās dziesmas no albuma ir “Es gribu”, ”Mans miljons esi Tu” un “Vērtības”.
Kā solomākslinieks Andris Kivičs sevi pieteica 2009. gadā, kad viņa radītā dziesma "Latvijai" iegūst ārzemēs dzīvojošo latviešu atzinību un šobrīd ar gandrīz 2 miljoniem skatījumu ir populārākā Andra Kiviča dziesma interneta vietnē YouTube.
Tam 2012. gadā sekoja soloalbums “Skārienjūtīgs” ar hitiem “Kad Tevis nav” un “Latvijai”, kā arī 2014. gada albums “Dziesmas Tēvzemes naktslokāliem” ar hitiem “Tev piestāv” un “Tas nekad nepāries” kopā ar Aminatu Savadogo.
2017. gada 3. novembrī Andris Kivičs izdeva soloalbumu "Andris Kivičs/Eduards Veidenbaums 2017".

Televīzija

Astoņpadsmit gadu vecumā Andris Kivičs uzvarēja LTV diktoru konkursā, taču nevienu dienu nenostrādāja par diktoru.
A. Kivičs darbojās LTV, divus gadus vadot raidījumus "Randiņš" (2004) un "Sems" (2005), filmējies LTV seriālā "Būt mīlētai" (2011) un TV seriālā "Yes, Boss!" (2011). 2014. gadā Andris Kivičs sāka vadīt Riga TV24 sarunu raidījumu “Rampas Ugunis”, kas ātri ieguva popularitāti skatītāju vidū un 2015. gadā tika nominēts NEPL balvai “Gada celmlauzis”. Raidījuma pamatā ir izglītojoši-izklaidējošas, cilvēcīgas sarunas ar sabiedrībā pazīstamiem cilvēkiem. Četru gadu laikā Andris Kivičs novadīja ap 900 raidījumu.
Piedalījies TV šovos "Dziesmu duelis", "Divas zvaigznes", "Dziedi ar zvaigzni", "Trakais skrējiens", "Esi gardēdis", "Zvaigznes ceļo", "Tikai ar ielūgumiem", "Gandrīz ideālas vakariņas", kā viesis piedalījies jauno talantu realitātes šovos.

Grāmata un dzejas krājums

Andris Kivičs ir viena no vispretrunīgāk vērtētajām pašmāju šovbiznesa personībām, viņa dzīvei aktīvi seko dzeltenā prese, kā rezultātā 2011. gadā apgāds Zvaigzne ABC izdeva autobiogrāfisku Andra Kiviča grāmatu "Mana privātā dzīve — tik atklāti, kā vēl nekad". 2012. gada 15. decembrī iznāca apgāda Zvaigzne ABC izdotais Andra Kiviča pirmais solo albums un dzejoļu krājums "Skārienjūtīgs". Šobrīd Andris Kivičs gatavo savu otro dzejas krājumu, kas tiks izdots 2018. gada decembrī.

Privātā dzīve

Andris Kivičs bija precējies ar basketbolisti Ilzi Ieviņu, kuru laulība tika šķirta 2006. gadā. Jau pirms šķiršanās ar pirmo sievu A. Kivičam bija attiecības ar stilisti Danu Dombrovsku (abiem ir dēls). No 2006. gada 2. puses līdz 2009. gadam A. Kivičs bija laulāts ar Elīnu Straumi. Savukārt, 2012. gadā salaulājas ar "Skaistuma MĀJAS" īpašnieci Madaru Kiviču, abu laulībā dzimušas divas meitas. Pāris izšķīrās 2018. gada decembrī. Kopš tā laika mūziķis ir kopā ar mākslinieci un žurnālisti Lieni Skulmi.